Piraaja Klubi

"Piraaja Klubi" (esialgse pealkirjaga "Ernie") on Bud Grace'i koomiksisari, mis hakkas ilmuma 1988. aastal. 1993. aastal pälvis see National Cartoonist Society auhinna. 

Koomiksid on eriti populaarsed Norras ja Rootsis, kus mitu ajakirja avaldab neid algse pealkirjaga. Eestis ilmuvad need ajalehtedes Postimees, Eesti Päevaleht ja SL Õhtuleht. "Ernie" koomiksid on ilmunud ka väikseformaadiliste raamatute sarjas "Kodaniku taskuraamat", mis ilmus Eesti Ekspressi Kirjastuse väljaandel aastatel 1995–2007. 

Tegelased
Ernie Floyd oli esialgu koomiksi peategelane, kuid hiljem tõusid rohkem esile Sidney Fernwilter ja teised Piraaja Klubi liikmed. Alguses kujutati Erniet kui millestki ilmajäänut ja kaotanut, koomiksi arenedes muutub ta normaalsemaks. Ta on teinud mitmesuguseid töid, kuid suurema osa ajast töötab juhataja abina Mr. Squidi kiirtoidurestoranis. Erniel on 1957. aasta auto DeSoto, üle kõige meeldivad talle röstrid ning ta kohtab oma tüdruksõpra Doris Husselmeyerit.
Sidney Fernwilter (hüüdnimega Sid) on Ernie onu ja Piraaja Klubi liige. Sid on sahkerdaja, kes huvitub ainult kergelt ja läbi tüssamise teenitud rahast. Koomiksis ta üritabki väheseid dollareid sageli ka Ernie käest saada. Tasuta lõunaid sööb Effie pool ning tegeleb "suure" äriga kinnisvarafirmas, kus müüb soostunud Florida alasid. Algselt kavatses Bud Grace Sidist ja Erniest sõbrad teha, kuid hiljem, kui Sidi ihnus ja jultumus esile kerkisid, oli selge, et Sidil ei saa sõpru olla – seetõttu sai temast Ernie onu.
Earl on piraaja ja Piraaja Klubi maskott. Ta suudab süüa ja seedida praktiliselt ükskõik mida ja väga suures koguses. 
Doris Husselmeyer on Ernie sõber. Doris on veetlev naine, kes on ilmselt Erniesse armunud.
Ethel ehk Effie Munyon on Ernie endine üürileandja. Ethel on endine miss Bayonne, ta on olnud 12 korda abielus ja tema praegune kavaler on Sid, keda huvitavad ainult tasuta lõunad. Ethel on kohutav kokk: ta serveerib, tavaliselt Sidile, sääraseid toite nagu poolküpsetatud kaheksajalg ja maanteel auto alla jäänud loomad. Ta peab ennast ise imeilusaks, on väga hajameelne ja ajab Erniet alailma segi mõne oma kunagise abikaasaga.
Arnold Arnoldski on 19-aastane poiss, kellele Sid sageli odavat tööd otsib. Kuna Ernie tegelaskuju on koomiksites muutunud normaalsemaks, siis rumalama inimese tunnused on omistatud Arnoldile. Arnold on olnud torpeedomees, autoalarm, maotaltsutaja, kitsekarjus ja maadleja varjunimega Maskiga Laksija.
Enos Pork on kõige ebakompetentsem arst ja Sidi parim sõber. Ta suitsetab vahetpidamata ning on Piraaja Klubi liige. Ta on abielus ning tema abikaasat kutsutakse tavaliselt hüüdnimega proua Pork.
Spencer Husselmeyer on Dorise kümneaastane vend. Ta on väga ulakas ja mõtleb alatihti lollusi välja.
Elvis Zimmermann on kasutatud autode müüja ja Piraaja Klubi liige.
Bob Jones on preester, Piraaja Klubi liige.
Willie Haberman (Libe-Willie) on advokaat, Piraaja Klubi liige.
Quacko on inimpart: inimese intellektiga, kuid kehaehituse poolest part.
Habemega naine on Quacko abikaasa. Habe on eemaldatav.
Zerblatt on tulnukas.
Bud Grace on koomiksijoonistajaks hakanud endine tuumafüüsik, kes ilmub sageli lugeja ette eriskummalistes seikades.
Enose ämm (i.k. "Ma Pork") on erakordselt tugev naisterahvas, kes kasutab oma jõudu peamiselt Enose peksmiseks.
Vennad Ed ja Frank Wurlitzer on identsed kaksikud ja paadunud kurjategijad.

"Ernie" koomiksi tegelased ei vanane"Kodaniku taskuraamat" nr. 9. Ernie: "Kui vana sa oled?" Doris: "24." Ernie: "Kui vana sa olid 10 aastat tagasi, kui see koomiks ilmuma hakkas?" Doris: "24." Sellegipoolest ühiskond nende ümber muutub, näiteks vahetub USA president.

 Viited 

Välislingid
National Cartoonist Society auhind
King Features Syndicate – "The Piranha Clubi" koduleht

Kategooria:Koomiksid